Diari Oficial de la Generalitat Valenciana


Sumari del DOGV 6878, del 08-10-2012 (2012/9172)

RESOLUCIÓ de 3 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord entre el Ministeri de Sanitat, Servicis Socials i Igualtat i la Generalitat per a fixar les condicions de l'adquisició de vacunes davant de la grip estacional per a la campanya 2012-2013.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6878

Data del DOGV
:   08-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9172


Data del document
:   03-10-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord entre el Ministeri de Sanitat, Servicis Socials i Igualtat i la Generalitat per a fixar les condicions de l'adquisició de vacunes davant de la grip estacional per a la campanya 2012-2013. [2012/9172]  
El Ministeri de Sanitat, Servicis Socials i Igualtat i la Generalitat han subscrit, després de la tramitació prèvia reglamentària, el 4 d'abril de 2012, l'acord per a fixar les condicions de l'adquisició de vacunes davant de la grip estacional per a la campanya 2012-2013.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 895/2012, i que figura com a annex d'esta resolució.  
  
Valencia, 3 d'octubre de 2012. La directora general del Secretariat del Consell i Relacions amb Les Corts: Mª Teresa Lleó Alonso.  
  
  
Acord entre el Ministeri de Sanitat, Servicis Socials i Igualtat i la Comunitat Valenciana per a fixar les condicions de l'adquisició de vacunes davant de la grip estacional per a la campanya 2012-2013   
  
Madrid, 4 d'abril de 2012.  
  
REUNITS  
Ana Mato Adrover, ministra de Sanitat, Servicis Socials i Igualtat, càrrec que exercix en virtut del nomenament efectuat pel Reial Decret 1826/2011, de 21 de desembre, i que actua en l'exercici de la competència atribuïda per l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
  
Luis E. Rosado bretón, conseller de Sanitat a la Comunitat Valenciana, nomenat per al càrrec esmentat pel Decret 11/2011, de 28 de juliol, i que actua en exercici de les facultats que té atribuïdes pel Decret 111/2011, de 2 setembre.   
Les parts es reconeixen mútuament en la qualitat amb què cada una intervé, així com la capacitat legal suficient per a l'atorgament d'este acord i, a l'efecte,   
  
EXPOSEN  
1. Que la Constitució Espanyola, en l'article 43, reconeix el dret a la protecció de la salut.   
2. Que la Llei 14/1986, de 25 d'abril, General de Sanitat, en l'article 6 establix que les actuacions de les administracions públiques estaran orientades, entre d'altres, a la promoció de la salut, a promoure l'interés individual, familiar i social per la salut per mitjà de l'adequada educació sanitària de la població i a garantir que totes les accions sanitàries que es desenrotllen estiguen orientades a la prevenció de malalties i no sols a la curació d'estes  
3. Que, per a afrontar de manera adequada la sostenibilitat de la qualitat del Sistema Nacional de Salut, el Ple del Consell Interterritorial de 18 de març de 2010 va considerar necessari treballar amb mesures de reforç de la qualitat, l'equitat i la cohesió junt amb altres de contenció i d'estalvi a curt i a mitjà termini.  
4. Que el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (TRLCSP), incorpora en el punt segon de la disposició addicional vint-i-huitena un procediment de compres agregades per al conjunt del Sistema Nacional de Salut.  
5. Que en l'exercici anterior va ser formalitzat l'acord marc per a la selecció de subministradors de vacuna de la grip per a la campanya 2011-2012, a què es van vincular diverses comunitats autònomes, així com INGESA, el Ministeri de Defensa, la Secretaria General d'Institucions Penitenciàries i en aquell moment el Ministeri de Sanitat, Política Social i Igualtat, i les administracions mencionades van adquirir les vacunes per a cobrir les seues necessitats a través del procediment esmentat.  
6. Que la compra de les vacunes de la grip per mitjà del procediment de l'acord marc va suposar el 2011 un volum total d'estalvi per a les administracions que es van vincular a este, de 3.261.136 € respecte a l'any 2010.  
7. Que les parts coincidixen en la conveniència d'unir esforços i impulsar, des de l'àmbit de competències del Ministeri de Sanitat, Servicis Socials i Igualtat, aquelles iniciatives no sols dirigides a millorar les condicions de vida i de salut dels ciutadans sinó també aquelles actuacions que són necessàries per a complir els objectius d'estabilitat pressupostària.  
8. Que el Ple del Consell Interterritorial del Sistema Nacional de Salut, en la reunió de 29 de febrer de 2012, va aprovat la realització d'un nou acord marc per a la selecció de subministradors de vacunes davant de la grip estacional per a la campanya 2012-2013, després de manifestar diverses comunitats autònomes (Aragó, Principat d'Astúries, Illes Balears, Canàries, Cantàbria, Castella i Lleó, Castella-la Manxa, la Comunitat Valenciana, Extremadura, Galícia, Madrid, Múrcia, Navarra i la Rioja) i les ciutats de Ceuta i Melilla la intenció de sumar-s'hi.  
  
A més, per part de l'administració general de l'Estat, participaran el Ministeri de Sanitat, Servicis Socials i Igualtat, l'Institut Nacional de Gestió Sanitària, el Ministeri de Defensa i la Secretaria General d'Institucions Penitenciàries (Ministeri de l'Interior).  
L'acord que hui se subscriu du a efecte la voluntat de les administracions que intervenen de fer possible l'objectiu últim que és coadjuvar a la reducció del dèficit amb mesures concretes de contenció del gasto i l'estalvi en costos d'adquisició i, en conseqüència, les parts que intervenen procedixen a la formalització del present acord amb les següents:  
  
  
CLÀUSULES  
  
Primera. Objecte de l'acord  
Este acord té com a objecte articular la manera en què es formalitzarà la vinculació voluntària de la Comunitat Valenciana a l'acord marc que es tramitarà des del Ministeri de Sanitat, Servicis Socials i Igualtat per a la compra de vacunes de la grip estacional per a la campanya 2012-2013 conjuntament amb diversos organismes i entitats de l'administració general de l'Estat, l'INGESA, amb diferents comunitats autònomes i les ciutats de Ceuta i Melilla.  
El règim jurídic de l'acord marc a què es fa referència l'anterior paràgraf, serà el regulat en els articles 196 a 198, així com en l'apartat dos de la disposició addicional vint-i-huitena del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (TRLCSP). Este acord marc tindrà com a finalitat la selecció de subministradors, la fixació de preus màxims i l'establiment de les bases que regiran els contractes derivats de subministraments per a la campanya esmentada.  
  
  
Segona. Contingut de l'acord  
La Comunitat Valenciana acorda amb el Ministeri de Sanitat, Servicis Socials i Igualtat que este assumisca la tramitació del procediment per a fixar les condicions a què s'hauran d'ajustar els contractes de subministrament de les vacunes de grip estacional per a la campanya 2012-2013, a través del corresponent acord marc.   
Per a dur a terme l'objectiu mencionat, el Ministeri de Sanitat, Servicis Socials i Igualtat, amb la conformitat de la Comunitat Valenciana, ha elaborat els plecs de clàusules administratives particulars i de prescripcions tècniques que s'adjunten com a annex a este acord, a fi de tramitar el procediment pel qual se seleccionarà els subministradors de vacunes de la grip estacional i es fixaran els preus màxims d'estes, tot això d'acord amb els principis de concurrència i publicitat.  
  
Posteriorment, d'acord amb les seues necessitats, l'òrgan de contractació de la Comunitat Valenciana formalitzarà el corresponent contracte de subministrament per la quantitat de vacunes de grip estacional que s'haja estimat.  
  
Tercera. Compromisos de les parts  
Les parts firmants del present acord es comprometen a:  
a) El Ministeri de Sanitat, Servicis Socials i Igualtat:  
1r. A elaborar els plecs de clàusules administratives particulars i de prescripcions tècniques que regiran el procediment de tramitació de l'acord marc, pel qual es fixaran els preus màxims de les vacunes, la selecció dels subministradors i l'establiment de bases que regixen els contractes derivats de subministraments.  
2n. A tramitar, en els termes acordats amb la Comunitat Valenciana, la gestió del procediment de contractació de l'acord marc.  
3r. A publicar en el perfil del contractant del Ministeri de Sanitat, Servicis Socials i Igualtat tota la informació relativa a l'acord marc.  
  
b) La Comunitat Valenciana:  
1r. A adquirir les unitats de vacunes estacionals de la grip que determine, segons les seues necessitats, exclusivament a les empreses subministradores prèviament seleccionades en l'acord marc, de conformitat amb els termes fixats en este, i a subscriure el corresponent contracte administratiu de subministrament de vacunes.  
2n. A adquirir les vacunes esmentades de conformitat amb el procediment establit en l'article 198.4 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
3r. A comunicar al Ministeri de Sanitat, Servicis Socials i Igualtat, per a cada un dels lots, la quantitat de vacunes adquirida a cada un dels empresaris adjudicataris de l'acord marc, i es desglossa el preu unitari per dosi i els impostos i els gastos connexos.   
  
Quarta. Obligacions econòmiques  
El present acord no comporta cap compromís de gasto, si bé existiran posteriorment obligacions econòmiques derivades dels contractes que es formalitzen per les diferents entitats participants en l'acord marc.   
  
Quinta. Duració de l'acord  
La duració del present acord serà des del dia de la firma fins al 31 de desembre de 2012.  
  
Sexta. Resolució  
Si una de les parts incomplira qualsevol de les seues obligacions, l'altra part li podrà requerir, en el termini de set dies naturals, que corregisca l'incompliment esmentat. Transcorregut este termini es podrà resoldre l'acord i reclamar els danys i els perjuís produïts.  
  
Sèptima. Causes d'extinció  
El present acord s'extingirà per les causes següents:  
1. Pel transcurs del termini de vigència prevista en este.  
2. Per resolució, en els termes que establix la clàusula sexta d'este acord.  
3. Per la impossibilitat material d'executar les seues prestacions.  
4. Per l'execució total de les prestacions previstes en este.  
  
5. Per l'acord mutu de les parts.  
En cas d'extinció per estes causes o d'altres que determinen la impossibilitat d'executar este acord en els seus termes, el Ministeri de Sanitat, Servicis Socials i Igualtat proposarà les condicions per a l'acabament de les actuacions derivades d'este acord que estiguen en execució.  
  
Octava. Resolució de conflictes  
Les parts es comprometen a resoldre pacíficament qualsevol conflicte que poguera sorgir en la interpretació i l'execució d'este acord.  
  
I, com a prova de conformitat, es firma per duplicat d'un mateix tenor i a un sol efecte, al lloc i en la data indicats a l'encapçalament.   
  
Ministeri de Sanitat, Servicis Socials i Igualtat, Ana Mato Adrover  
  
Per la Comunitat Valenciana, Luis E. Rosado Bretón  
  
  
  
Plec de clàusules administratives particulars de l'acord marc per a la selecció de subministradors de vacunes contra la grip estacional per a determinats òrgans de contractació de l'administració general de l'Estat, Institut Nacional de Gestió Sanitària (INGESA) i les ciutats de Ceuta i Melilla i diverses comunitats autònomes del Sistema Nacional de Salut  
  
I. Disposicions generals  
1.1 Legislació aplicable i règim jurídic   
1.1.1 Al present plec de clàusules administratives particulars que regix l'acord marc l'objecte del qual es determina en la clàusula 1.2 són aplicables el Reial Decret Legislatiu 3/21263, de 14 de novembre, pel qual s'aprova el Text Refós de la Llei de Contractes del Sector Públic (TRLCSP), el Reial Decret 817/2009, de 8 de maig, de desplegament parcial de la Llei de Contractes del Sector Públic, i el Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques (d'ara en avant RGLCAP), en el que haja d'entendre's vigent de conformitat amb el TRLCSP. Supletòriament s'apliquen les altres normes de dret administratiu i, si no n'hi ha, les normes de dret privat.  
  
El present acord marc se sotmet específicament al que preveu:  
  
- L'apartat 2 de la disposició addicional vint-i-huit del Text Refós de la Llei de Contractes del Sector Públic, que establix que «Els òrgans de contractació de l'Administració General de l'Estat, de les comunitats autònomes i de les entitats locals, així com les entitats i organismes dependents i integrades en el Sistema Nacional de Salut, podran concloure de forma conjunta acords marc dels previstos en l'article 196, amb un o més empresaris a fi de fixar les condicions a què hauran d'ajustar-se els contractes de subministrament de medicaments i productes sanitaris que pretenguen adjudicar durant un període determinat, sempre que el recurs a estos instruments no s'efectue de forma abusiva o de manera que la competència es veja obstaculitzada, restringida o falsejada».  
- El títol II, capítol II, del llibre III del Text Refós de la Llei de Contractes del Sector Públic, en el qual s'establixen tècniques per a racionalitzar la contractació i, més concretament, pels articles 196 a 198, on s'establix que els òrgans de contractació podran concloure acords marc amb diversos empresaris amb la finalitat de fixar les condicions a què hauran d'ajustar-se els contractes específics que es pretenen adjudicar, durant el període que s'establisca, que no podrà excedir els quatre anys, excepte en casos excepcionals degudament justificats.  
  
Esta contractació, de naturalesa administrativa, es regirà pel que disposa este plec, en el qual s'inclouen els pactes i condicions definidores dels drets i obligacions de les parts del contracte, així com les altres mencions requerides per la llei i les seues normes de desplegament. Així mateix, es regirà pel plec de prescripcions tècniques particulars, que es definiran, d'acord amb els termes previstos en l'article 117 del TRLCSP.  
Este plec de clàusules administratives particulars i la resta de documents annexos revestiran caràcter contractual. En cas de discordança entre este plec i el plec de prescripcions tècniques particulars o qualsevol de la resta de documents contractuals, prevaldrà el plec de clàusules administratives particulars.  
1.1.2 L'acord marc i els contractes derivats que se celebren s'ajustaran al contingut del present plec, les clàusules dels quals es consideraran una part integrant. El desconeixement de l'acord en qualsevol dels seus termes, dels documents annexos, que en formen part, o de les instruccions, plecs o normes de tota índole que, promulgades per l'administració, puguen ser aplicats en l'execució d'allò que s'ha pactat, no eximirà el contractista de l'obligació del seu compliment.  
  
1.1.3 Atés que no estan fixats tots els termes en l'acord marc, l'adjudicació dels contractes que s'hi basen s'efectuarà convocant les parts a una nova licitació, d'acord amb el procediment previst en l'article 198.4 del Text Refós de la Llei de Contractes del Sector Públic i al que establix el present plec.  
1.1.4 La selecció de subministradors s'efectuarà per procediment obert amb publicitat comunitària, i està subjecte a regulació harmonitzada.  
1.1.5 Una vegada adjudicat i formalitzat l'acord marc de selecció de subministradors i fixació de preus màxims, els contractes derivats de subministraments s'ajustaran a les normes procedimentals de les entitats esmentades en la clàusula 1.2.1 del present plec.  
1.1.6 El contractista s'obliga, sota la seua exclusiva responsabilitat, al compliment de les disposicions en matèria tributària, relacions laborals, Seguretat Social, seguretat i higiene en el treball, normes de gestió mediambiental i social, així com qualssevol altres de caràcter general que es puguen promulgar durant l'execució de l'acord marc. L'incompliment d'estes obligacions per part del contractista no implicarà cap responsabilitat per al Ministeri de Sanitat, Servicis Socials i Igualtat.  
  
1.2 Objecte i òrgan de contractació   
1.2.1 Constituïx l'objecte del present acord marc la selecció de subministradors, la fixació de preus màxims i l'establiment de les bases que regiran els contractes derivats de subministraments, segons que establixen els articles 196 a 198 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic per a l'adquisició de vacunes de grip estacional que es descriuen en el plec de prescripcions tècniques, i en l'apartat 2.1.2 del present plec, amb destinació als participants que a continuació s'indiquen:  
a) Òrgans de contractació de l'Administració General de l'Estat (AGE): Ministeri de Sanitat, Servicis Socials i Igualtat, Ministeri de Defensa i la Secretaria General d'Institucions Penitenciàries (Ministeri de l'Interior).  
b) Ciutats de Ceuta i Melilla i les següents comunitats autònomes: Aragó, Principat d'Astúries, Illes Balears, Canàries, Cantàbria, Castella i Lleó, Castella La Manxa, Comunitat Valenciana, Extremadura, Galícia, Madrid, Múrcia, Navarra i La Rioja.   
  
c) Institut Nacional de Gestió Sanitària (INGESA).  
El present acord marc establix les condicions que s'aplicaran, durant el termini de vigència, per a l'entrega successiva de les vacunes de grip estacional als participants anteriorment referits, i en fixa un preu unitari màxim, sense que el nombre total d'unitats estiga definit amb exactitud al temps de celebrar l'acord marc per estar subordinades les entregues a les necessitats dels adquirents.  
El subministrament a contractar es fraccionarà en dos lots que es detallen en el plec de prescripcions tècniques i en l'apartat 2.1.2 del present plec, i constituïx l'objecte de cada lot una unitat funcional susceptible d'adjudicació i contractació independent.  
L'adjudicació de l'acord marc determinarà els subministradors als quals s'adquiriran les vacunes pels anteriors mencionats òrgans de contractació de l'AGE, INGESA i les ciutats de Ceuta i Melilla i les comunitats autònomes esmentades per mitjà dels contractes derivats que posteriorment es formalitzen.  
1.2.2 La contractació d'estos productes es farà en dos fases:  
  
A. Primer, per mitjà de la celebració d'un acord marc amb diversos empresaris, pel qual se seleccionen les empreses i es fixen els preus unitaris màxims de les dosis de vacunes a subministrar en cada lot.  
B. Segon, per mitjà dels contractes derivats de l'acord marc, tramitats posteriorment per les entitats anteriorment referides per a l'adquisició efectiva de les vacunes.  
L'adjudicació del subministrament de les vacunes de la grip estacional per a la campanya 2012-2013 es realitzarà d'acord amb les prescripcions següents:  
a) Les característiques de les vacunes objecte del subministrament seran les que s'establixen en el plec de prescripcions tècniques.  
b) Les empreses seleccionades realitzaran els mencionats subministraments d'acord amb les peticions que se li facen per part dels òrgans de contractació de l'AGE, INGESA i les ciutats de Ceuta i Melilla i les comunitats autònomes ja citades, d'acord amb el procediment establit en l'article 198.4 del Text Refós de la Llei de Contractes del Sector Públic, i compliran en tot cas el que disposen el plec de prescripcions tècniques i en el present plec.  
c) Cada petició formulada pels òrgans de contractació de l'AGE, INGESA i les ciutats de Ceuta i Melilla i les comunitats autònomes per als contractes derivats de l'acord marc es realitzarà conforme al procediment establit en l'article 198.4 del Text Refós de la Llei de Contractes del Sector Públic, i constituirà un contracte administratiu de submi  
  
  
\*\*\*\*\*\*\*\*\*\*\*\*\*\*\*\*\*\*\*\*  
  
nistrament dels regulats en el Text Refós de la Llei de Contractes del Sector Públic.  
1.2.3 L'òrgan de contractació competent per a la tramitació de l'acord marc és el Ministeri de Sanitat, Servicis Socials i Igualtat, amb seu en el Passeig del Prado 18-20, 28798 Madrid.  
La Unitat Gestora serà la Subdirecció General de Programació i Gestió Economicofinancera del Ministeri de Sanitat, Servicis Socials i Igualtat. L'adreça d'Internet del dit òrgan als efectes del present acord marc és: http://www.msssi.es.  
1.3 Necessitats administratives a satisfer per mitjà de l'acord marc   
  
Este acord marc tracta de satisfer les necessitats d'adquisició de vacunes de grip estacional que són d'utilització comuna en el Sistema Nacional de Salut i que es requerixen per al compliment dels fins dels participants anteriorment relacionats, impulsant el procediment de contractació i procurant un estalvi substancial dels costos associats a la seua adquisició.  
II. Contractació  
2.1 Pressupost de licitació i pressupost tipus  
2.1.1 El preu es determinarà per mitjà de preus unitaris màxims sense IVA: import d'una dosi de vacuna.  
2.1.2 El valor màxim estimat, exclòs l'IVA, del conjunt dels contractes derivats a celebrar durant la vigència del present acord marc és de 20.965.938 euros, d'acord amb la distribució per lots:  
  
L'esmentat valor màxim s'ha calculat de conformitat amb l'article 88.8 del TRLCSP i únicament per a publicitat del procediment i d'informació a possibles licitadors.   
2.1.3 Amb caràcter general s'entén que en els preus oferits pels licitadors, quan siguen sol·licitats, s'inclouen tots els gastos que hagen de realitzar per al compliment de les prestacions contractades, com són beneficis, transports, tributs i, en particular, l'IVA o qualsevol altre impost directe o indirecte que resultara d'aplicació en el procés d'elaboració del subministrament.   
2.1.4 Els gastos d'anuncis de licitació que es publiquen en qualsevol mitjà de difusió, així com els de formalització de l'acord marc, aniran a càrrec de les empreses seleccionades.   
2.2 Criteri d'adjudicació de l'acord marc i ponderació   
El criteri que servirà de base per a la selecció dels empresaris i d'adjudicació del subministrament dels dos lots serà el següent:  
 Preu més baix: la mesa proposarà per cada un dels dos lots la selecció de quatre licitadors, sempre que siga possible, que seran els que realitzen les proposicions econòmicament més avantatjoses i complisquen tots els requisits tècnics i administratius dels plecs.  
  
2.3 Existència de crèdit  
Una vegada subscrit l'acord marc, els òrgans de contractació de l'AGE, INGESA i les ciutats de Ceuta i Melilla i les comunitats autònomes participants, a fi d'atendre les obligacions econòmiques que es deriven dels contractes derivats que s'adjudiquen basats en aquell, hauran de disposar de crèdit adequat i suficient en les aplicacions pressupostàries corresponents.  
2.4 Perfil del contractant  
La informació relativa al present acord marc que, d'acord amb el que disposa este plec vaja a ser publicada a través del «perfil de contractant» del Ministeri de Sanitat, Servicis Socials i Igualtat (article 53 TRLCSP), podrà ser consultada en l'adreça electrònica http://www.msssi.gob.es/servCiudadanos/perfilContratante/home.htm, així com en www.contrataciondelestado.es.   
2.5 Capacitat per a contractar  
Tota persona interessada podrà presentar una proposició, sempre que tinga les condicions d'aptitud que a continuació es referixen i presente els mitjans d'acreditació que es detallen en esta clàusula.  
2.5.1. Condicions d'aptitud.  
Només poden concórrer a esta licitació, per si o per mitjà de representant, les persones naturals o jurídiques, espanyoles o estrangeres, que tinguen plena capacitat d'obrar, no estiguen incurses en una prohibició de contractar, i n'acrediten la solvència economicofinancera i tècnica o professional exigida en el present plec.  
Els empresaris hauran de comptar, així mateix, amb l'habilitació empresarial o professional que, si és el cas, siga exigible per a la realització de l'activitat o prestació que constituïx l'objecte del contracte.  
2.5.2. Empreses no comunitàries.  
Les persones físiques o jurídiques d'estats no pertanyents a la Unió Europea hauran de justificar per mitjà d'informe de la respectiva missió diplomàtica permanent espanyola, que s'acompanyarà a la documentació que es presente en el sobre núm. 1, que l'Estat de procedència de l'empresa estrangera admet al seu torn la participació d'empreses espanyoles en la contractació amb l'Administració i amb els ens, organismes o entitats del sector públic assimilables als enumerats en l'article 3 del TRLCSP en forma substancialment anàloga. Al tractar-se d'un contracte subjecte a regulació harmonitzada es prescindirà de l'informe sobre reciprocitat en relació amb les empreses d'estats signataris de l'Acord sobre Contractació Pública de l'Organització Mundial de Comerç.  
  
2.5.3. Persones jurídiques.  
Les persones jurídiques només podran ser adjudicatàries de contractes les prestacions de les quals estiguen compreses dins dels fins, objecte o àmbit d'activitat que, segons els seus estatuts o regles fundacionals, els siguen propis.  
2.5.4. Empreses comunitàries.  
Tindran capacitat per a contractar les empreses no espanyoles d'estats membres de la Unió Europea que, d'acord amb la legislació de l'Estat en què estiguen establides, es troben habilitades per a realitzar la prestació que es tracte.  
Quan la legislació de l'Estat en què es troben establides estes empreses exigisca una autorització especial o la pertinença a una determinada organització per a poder realitzar el subministrament que es tracte, hauran d'acreditar que complixen este requisit en el sobre núm. 1.  
2.5.5. Unions d'empresaris.  
Podran contractar amb el sector públic les unions d'empresaris que es constituïsquen temporalment per a això, sense que siga necessària la formalització en escriptura pública fins que s'haja efectuat l'adjudicació del contracte a favor seu.  
Els empresaris que concórreguen agrupats en unions temporals quedaran obligats solidàriament i hauran de nomenar un representant o apoderat únic de la unió amb poders suficients per a exercir els drets i complir les obligacions que de l'acord marc es deriven fins que s'extingisca, sense perjuí de l'existència de poders mancomunats que puguen atorgar per a cobraments i pagaments de quantia significativa.  
  
Per a la licitació, els empresaris que desitgen concórrer integrats en una unió temporal hauran d'indicar els noms i circumstàncies dels que la constituïsquen i la participació de cada u, així com que assumixen el compromís de constituir-se formalment en unió temporal en cas de resultar adjudicataris del contracte.  
La duració de les unions temporals d'empresaris serà coincident amb la de l'acord marc fins a la seua extinció.  
2.5.6. No poden concórrer a les licitacions empreses que hagueren participat en l'elaboració de les especificacions tècniques o dels documents preparatoris de l'acord marc sempre que la dita participació puga provocar restriccions a la lliure concurrència o suposar un tracte privilegiat respecte a la resta de les empreses licitadores.  
2.5.7. Així mateix no podran contractar les persones en les que concórrega alguna de les circumstàncies enumerades en l'article 60 del TRLCSP.  
2.6 Proposicions i el seu contingut  
2.6.1 Proposicions.  
Les proposicions dels interessats han d'ajustar-se al que preveu el present plec de clàusules administratives particulars i la seua presentació suposa l'acceptació incondicionada pel licitador del contingut de la totalitat de les clàusules o condicions, sense excepció o cap reserva.  
  
Tots els documents que es presenten pels licitadors han de ser originals o tindre la consideració d'autèntics segons la legislació (article 46 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú), i poden ser còpies autenticades notarialment segons els requisits que establix el Reglament Notarial respecte de la legalització i legitimació o de còpies administrativament compulsades en els termes exigits per la normativa d'aplicació.  
D'acord amb el que establix l'article 23 del RGLCAP, els documents es presentaran en llengua castellana.  
Les empreses estrangeres que contracten a Espanya presentaran la documentació traduïda de forma oficial al castellà i amb els requisits d'autenticitat exigits en la normativa.  
Les proposicions seran secretes fins al moment de la licitació pública.  
Cada licitador no podrà presentar més d'una proposició per a cada lot.  
Tampoc podrà subscriure cap proposta en unió temporal amb altres si ho ha fet individualment o figurar en més d'una unió temporal. La infracció d'estes normes donarà lloc a la no-admissió de totes les propostes que haja subscrit.  
Les ofertes seran vinculants per a la totalitat de cada lot amb independència que estes provinguen d'una modalitat de compra individual o col·lectiva.  
En el perfil del contractant del Ministeri de Sanitat, Servicis Socials i Igualtat (http://www.msssi.gob.es/servCiudadanos/perfilContratante/home.htm) es troben disponibles els plecs de clàusules administratives particulars i de prescripcions tècniques que regiran l'acord marc.   
  
2.6.2 Contingut.  
Els interessats presentaran les seues proposicions en dos sobres, assenyalats amb els números 1 i 2, tancats i firmats pel propi licitador o la persona que el represente. En cada sobre s'ha de fer constar el contingut respectiu i, en tots, el nom del licitador, l'objecte de l'acord marc i el nom o raó social de l'empresa. Igualment haurà de figurar el domicili d'esta i un telèfon, fax i persona de contacte, per si es detectaren defectes que la mesa considere esmenables en la documentació aportada. S'afegirà, a més en cada sobre i en full independent, el contingut enunciat numèricament.   
El sobre número 1 amb la documentació acreditativa de la personalitat, capacitat i solvència economicofinancera i tècnica o professional.  
  
El sobre número 2 amb una oferta econòmica per a cada lot d'acord amb l'annex II o annex III i la resta de documentació exigida en ambdós plecs.  
7.7.2.0 Contingut del sobre número 1: documentació personal i documentació acreditativa de la solvència econòmica, financera i tècnica o professional.   
Este sobre contindrà els documents, originals o còpies que tinguen caràcter d'autèntiques d'acord amb la legislació que s'enumeren a continuació:  
1) Documentació acreditativa de la personalitat, capacitat d'obrar i representació.  
La capacitat d'obrar dels empresaris que foren persones jurídiques s'acreditarà per mitjà de l'escriptura o document de constitució, els estatuts o l'acte fundacional, en què consten les normes per les quals es regula la seua activitat, degudament inscrits, si és el cas, en el Registre públic que corresponga, segons el tipus de persona jurídica de què es tracte.  
La capacitat d'obrar dels empresaris no espanyols que siguen nacionals d'estats membres de la Unió Europea o estats signataris de l'Acord sobre l'Espai Econòmic Europeu, s'acreditarà per la seua inscripció en el registre procedent d'acord amb la legislació de l'estat on estan establits, o per mitjà de la presentació d'una declaració jurada o un certificat, en els termes que s'establisquen reglamentàriament, d'acord amb les disposicions comunitàries d'aplicació.  
  
Els altres empresaris estrangers han d'acreditar la seua capacitat d'obrar amb un informe de la missió diplomàtica permanent d'Espanya en l'estat corresponent o de l'oficina consular en l'àmbit territorial de la qual radique el domicili de l'empresa.   
Si el licitador fóra una persona física, aquell que acredite la seua personalitat (Document Nacional d'Identitat, o el que legalment o reglamentàriament el substituïsca, per als espanyols; passaport, autorització de residència i permís de treball, per als estrangers d'Estats no pertanyents a la Unió Europea; document que acredite la seua personalitat, segons la legislació del país respectiu, per als estrangers pertanyents a algun dels països integrants de la Unió Europea).  
Els empresaris individuals i les persones jurídiques i societats espanyoles hauran de presentar en tot cas una fotocòpia degudament legalitzada de la targeta d'identificació fiscal.  
Si el firmant de la proposició actua en nom i representació del licitador, aquell que acredite la seua personalitat (Document Nacional d'Identitat, o aquell que reglamentàriament el substituïsca, per als espanyols; passaport, autorització de residència i permís de treball, per als estrangers d'Estats no pertanyents a la Unió Europea; aquell que acredite la seua personalitat, d'acord amb la legislació del respectiu país, per als estrangers nacionals d'Estats membres de la Unió Europea). I, a més, poder suficient en dret a favor seu degudament inscrit en el Registre Mercantil, si actua en representació de persones jurídiques, per imperatiu de la legislació mercantil, que l'habilite per a concórrer, en nom del representat, a la celebració de contractes amb l'Administració General de l'Estat  
Si es tractara d'un poder especial per a un acte, no serà necessari el requisit de la inscripció prèvia en el Registre Mercantil.  
2) Documentació acreditativa de la solvència econòmica i financera   
De conformitat amb l'article 75.1.c del TRLCSP:  
Declaració sobre el volum global de negocis i, si és el cas, sobre el volum de negocis en l'àmbit d'activitats corresponent a l'objecte del contracte, referit com a màxim als tres últims exercicis disponibles en funció de la data de creació o d'inici de les activitats de l'empresari, en la mesura que es dispose de les referències del dit volum de negocis.  
  
Criteri de selecció: s'exigirà haver aconseguit una xifra no inferior a 1.000.000 d'euros anuals en el curs dels tres últims exercicis.  
  
Si per raons justificades un empresari no pot facilitar les referències sol·licitades, podrà acreditar la solvència econòmica a través de declaracions apropiades d'entitats financeres que facen referència a la capacitat econòmica del licitador.   
3) Documentació acreditativa de la solvència tècnica:  
De conformitat amb l'article 77.1.a del TRLCSP:  
Relació dels principals subministraments efectuats durant els tres últims anys, amb indicació de l'import, dates i destinatari públic o privat.  
Criteris de selecció: certificat de l'empresa fabricant d'este tipus de subministraments en què es manifeste que s'han fet entregues anàlogues en els tres últims anys. Serà necessari un certificat com a mínim per a acreditar la solvència tècnica professional.  
4) Document acreditatiu de no estar incurs en cap de les prohibicions per a contractar establides en l'article 60 del TRLCSP (annex I).  
  
Declaració responsable de la capacitat per a contractar amb l'Administració Pública de no estar incurs el licitador en cap de les circumstàncies disposades en l'article 60 del TRLCSP. Esta declaració inclourà la manifestació de trobar-se al corrent del compliment de les obligacions tributàries i amb la Seguretat Social imposades per les disposicions vigents, sense perjuí que la justificació acreditativa d'este requisit haja de presentar-se, abans de l'adjudicació, pels contractistes al favor del qual s'haja d'efectuar esta.  
També podrà acreditar-se per qualsevol altre mitjà dels referits en l'article 73 del TRLCSP.  
5) Quan es tracte d'unions d'empresaris que es constituïsquen temporalment, cada un d'ells haurà d'aportar la documentació exigida en els apartats anteriors, i, a més, un document pel qual s'acorde formalitzar, si és el cas, per mitjà d'escriptura pública, la unió d'empresaris, i indicar, en el dit document, la participació de cada un d'ells, i la persona o persones que ostentaran la representació de la unió d'empresaris davant de l'Administració, amb poders suficients per a exercir els drets i complir les obligacions de l'acord marc i contractes derivats fins a l'extinció, sense perjuí de la possible existència de poders mancomunats que puguen atorgar les empreses per a cobraments i pagaments de quantia significativa. La duració de la unió d'empresaris coincidirà en el temps amb la de l'acord marc i contractes derivats fins a la seua total extinció. Així mateix en el cas d'unions d'empresaris, cada un haurà d'acreditar la solvència, i s'acumulen per a la determinació de la referida a la unió temporal, les característiques que s'acrediten per cada un dels integrants.  
  
6) Per a les empreses estrangeres, en executar-se el contracte a Espanya, la declaració de sotmetre's a la jurisdicció dels jutjats i tribunals espanyols de qualsevol orde, per a totes les incidències que de manera directa o indirecta pogueren sorgir de l'acord marc i contractes derivats, amb renúncia, si és el cas, al fur jurisdiccional estranger que poguera correspondre al licitador.   
7) Resguard d'haver constituït la garantia provisional prevista en el present plec.  
8) Aquells documents que acrediten, si és el cas, la pertinença a la plantilla de les empreses de personal amb discapacitat o en situació d'exclusió social, segons el que preveu la disposició addicional quarta del TRLCSP.  
La presentació d'estos documents no és obligatòria per al licitador, sinó únicament en aquells supòsits en els quals, efectivament, es dispose de treballadors discapacitats o en situació d'exclusió social en la plantilla de l'empresa.  
6.7.3.5 Contingut del sobre número 2: Proposició econòmica (annex II o annex III)  
L'oferta econòmica s'ajustarà a les regles següents:   
La proposició, degudament firmada, serà formulada en número i lletra, d'acord amb el model que com annex II o annex III s'acompanya al present plec. El preu de l'oferta comprendrà qualsevol classe de gastos derivats de l'acord marc i la seua presentació presumix l'acceptació incondicionada per l'empresari dels plecs i la declaració responsable que reunix totes i cada una de les condicions exigides per a contractar amb l'Administració.  
El licitador haurà de presentar un model de annex II o annex III, depenent si de tracta d'empresaris espanyols o no, per cada lot a què vullga licitar.  
El licitador, al formular la seua proposta econòmica, haurà de consignar, com a partida independent, l'import de l'Impost sobre el Valor Afegit o, si és el cas, l'Impost General Indirecte Canari (IGIC).  
En tot cas, amb caràcter general, s'entendrà que les ofertes dels licitadors comprenen no sols el preu dels contractes derivats de l'acord marc, sinó també els tributs que s'hi apliquen segons les disposicions vigents a excepció de l'IVA o l'IGIC, que figurarà en quantia a part.   
  
2.7 Termini de presentació de les proposicions  
2.7.1 Els dos sobres amb la documentació assenyalada anteriorment hauran de presentar-se en el Registre General del Ministeri de Sanitat, Servicis Socials i Igualtat (Passeig del Prado 18-20 - 28539 Madrid), dirigits a l'òrgan de contractació, de dilluns a divendres de 9:00 hores a 17:00 hores i abans de les 14:00 hores del dia que per a això assenyale l'anunci de licitació del concurs publicat en el BOE i, si és el cas, en el Diari Oficial de la Unió Europea.   
2.7.2 Sense perjuí de tot això anterior, també podran ser enviats per correu certificat en el termini assenyalat en el paràgraf anterior, i en este cas el licitador haurà de justificar la data d'imposició de l'enviament en l'oficina de Correus en els termes disposats reglamentàriament i anunciar a l'òrgan de contractació la remissió de l'oferta per mitjà de correu electrònic, tèlex o telegrama en el mateix dia, sense la concurrència d'ambdós requisits no serà admesa la proposició si és rebuda per l'òrgan de contractació després de la data de la terminació del termini assenyalat en l'anunci. En tot cas, transcorreguts deu dies naturals següents a la indicada data sense haver-se rebut la proposició, esta no serà admesa en cap cas.   
Seran mitjans de remissió de l'anunci anterior:  
a) Correu electrònic dirigit a kunritxd@yibgt.hc. Només tindrà validesa si hi ha constància de la recepció (data i hora), del contingut íntegre de la comunicació i si s'identifica fidedignament al remitent i destinatari. En este supòsit, es procedirà a l'obtenció de còpia impresa i al seu registre, que s'incorporarà a l'expedient.  
b) Telegrama, dirigit a la Subdirecció General de Programació i Gestió Econòmica Financera del Ministeri de Sanitat, Servicis Socials i Igualtat.  
c) Telefax dirigit al núm. d'abonat 733 002 618 de la Subdirecció General de Programació i Gestió Econòmica Financera del Ministeri de Sanitat, Servicis Socials i Igualtat.  
2.8 Examen de la documentació de les proposicions i adjudicació  
   
2.8.1 L'òrgan de contractació estarà assistit per la mesa de contractació que serà l'òrgan competent, d'acord amb el que establix l'article 320 del TRLCSP, per a la valoració de les ofertes en els termes que a continuació s'expressen.  
La mesa tindrà la composició següent:  
- Presidenta: la subdirectora general de Programació i Gestió Econòmica Financera del MSSSI.  
- Vocal 1: un funcionari en representació de la Direcció General de Salut Pública, Qualitat i Innovació amb rang mínim de subdirector/a.  
  
- Vocal 2: un funcionari en representació de la Direcció General de Cartera Bàsica de Servicis del Sistema Nacional de Salut i Farmàcia amb rang mínim de subdirector/a.   
- Un advocat de l'Estat de l'Advocacia de l'Estat en el departament.  
- Un interventor de la Intervenció Delegada en el departament.  
- Actuarà formant part de la mesa, com a secretari amb veu però sense vot, un funcionari de la Subdirecció General de Programació i Gestió Econòmica Financera amb rang mínim de cap de servici.  
En cas de vacant, absència o malaltia i, en general, quan concórrega alguna causa justificada, s'establix el següent règim de suplències dels membres de la mesa:  
a) La presidenta serà substituïda pel subdirector general adjunt de Programació i Gestió Econòmica Financera del MSSSI.  
b) Els vocals seran substituïts pels seus suplents designats per la direcció general corresponent.  
c) El secretari serà substituït per qui designe la presidenta.  
A les reunions de la mesa podran incorporar-se, amb veu però sense vot, tots els assessors especialitzats que es consideren necessaris, quan així ho requerisca la naturalesa dels assumptes a tractar.  
2.8.2 La mesa de contractació es reunirà, en sessió privada prèvia a l'obertura de les ofertes econòmiques, per a l'estudi de la documentació administrativa presentada pels licitadors, i qualificarà els documents presentats en temps i forma. A estos efectes, la presidència ordenarà l'obertura del sobre número 1 que conté la documentació personal i la documentació acreditativa de la solvència econòmica, financera i tècnica o professional, i el secretari de la mesa ha de certificar la relació de documents presentats. Si la mesa observara defectes o omissions en la documentació presentada o necessitara aclariments, ho comunicarà al licitador, perquè en un termini no superior a tres dies hàbils esmene l'error o presente els aclariments pertinents. Del que s'ha fet en la reunió es deixarà constància en l'acta corresponent.  
  
2.8.3 La mesa de contractació, una vegada qualificada la documentació administrativa a què es referix l'article 146 del TRLCSP i esmenats, si és el cas, els defectes o omissions de la documentació presentada, procedirà a determinar les empreses admeses a la licitació, les rebutjades i la seua causa de rebuig.  
2.8.4 L'acte d'obertura dels sobres número 2 que continguen la proposició econòmica dels respectius lots i resta de documentació s'efectuarà públicament davant de la mesa de contractació constituïda a este efecte en el lloc, dia i hora que s'assenyale en l'anunci del present procediment de contractació en el Boletín Oficial del Estado.  
Complides les formalitats que s'assenyalen en l'article 83 del RGLCAP, es procedirà a l'obertura dels sobres número 2, a fi de llegir a les proposicions econòmiques.  
Si, conforme a l'article 84 del RGLCAP, alguna proposició no guardara concordança amb la documentació examinada i admesa, variara substancialment el model establit, comportara error manifest en l'import de la mateixa, o existira reconeixement per part del licitador que patix d'error o inconsistència que la facen inviable, serà rebutjada per la mesa en una resolució motivada.  
Al contrari, no serà causa suficient per al rebuig de la proposició el canvi o omissió d'algunes paraules del model, sempre que una cosa o l'altra no n'altere el sentit.  
2.8.5 La mesa de contractació vistes les proposicions presentades pels licitadors, l'acta i els informes tècnics oportuns, seleccionarà com a màxim les quatre propostes econòmicament més avantatjoses i procedirà a elevar la seua proposta a l'òrgan de contractació, que dictarà una resolució motivada d'adjudicació.  
En cas d'empat entre dos o més licitadors, des del punt de vista dels criteris que servixen de base per a l'adjudicació, serà preferida la proposició presentada per aquella empresa que, en el moment d'acreditar la solvència tècnica, tinga en la seua plantilla un nombre de treballadors amb discapacitat superior al 2 per 100, sempre que la dita proposició iguale en els seus termes les més avantatjoses des del punt de vista dels criteris que servisquen de base per a l'adjudicació. Si són unes quantes empreses les que acrediten tal circumstància, serà preferida la proposició presentada pel licitador que dispose del major percentatge de treballadors fixos amb discapacitat en la seua plantilla.  
En els casos en què no siga possible aplicar estos criteris o si aplicant-los persistix l'empat, serà preferida la proposició presentada per l'empresa que acredite haver obtingut el distintiu empresarial en matèria d'igualtat regulat en el capítol IV del títol IV de la Llei Orgànica 3/2007, de 22 de març, per a la Igualtat Efectiva de Dones i Hòmens, respectant en tot cas la prelació dels criteris de desempat establida en la disposició addicional quarta del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic.  
2.8.6 Quan una oferta siga considerada com desproporcionada o anormal, i una vegada s'haja procedit d'acord amb l'article 152 del TRLCSP, s'acordarà l'adjudicació de l'acord marc a favor de les proposicions econòmicament més avantatjoses per a cada un dels lots, d'acord amb l'orde en què hagen sigut classificades, que s'estime que pot ser complida a satisfacció de l'administració i que no siga considerada anormal o desproporcionada.   
2.8.7 La proposta d'adjudicació no crearà cap dret a favor dels empresaris proposats enfront de l'administració. No obstant això, quan l'òrgan de contractació no adjudique l'acord marc d'acord amb la proposta formulada haurà de motivar-ne la decisió.  
2.8.8 L'òrgan de contractació requerirà als licitadors que hagen presentat l'oferta econòmicament més avantatjosa perquè, dins del termini de deu dies hàbils a comptar del següent a aquell en què haguera rebut el requeriment, presenten la documentació justificativa de trobar-se al corrent en el compliment de les seues obligacions tributàries i amb la Seguretat Social.  
Si no s'ompli adequadament el requeriment en el termini assenyalat, s'entendrà que el licitador ha retirat la seua oferta, i es procedirà en eixe cas a demanar la mateixa documentació al licitador següent, per l'orde en què hagen quedat classificades les ofertes.  
2.8.9 L'òrgan de contractació haurà d'adjudicar l'acord marc dins dels cinc dies hàbils següents a la recepció de la documentació.  
  
2.8.10 L'òrgan de contractació no podrà declarar deserta una licitació quan hi haja alguna oferta o proposició que siga admissible d'acord amb els criteris que figuren en el plec de clàusules administratives particulars i, si és el cas, en el de prescripcions tècniques.  
2.8.11 L'adjudicació haurà de ser motivada, es notificarà als candidats o licitadors, i, simultàniament, es publicarà en el perfil del contractant. La notificació haurà de contindre, en tot cas, la informació necessària que permeta al licitador exclòs o candidat descartat interposar, segons l'article 40 del TRLCSP, un recurs fonamentat contra la decisió d'adjudicació.  
Els terminis indicats en l'apartat anterior s'ampliaran en quinze dies hàbils quan siga necessari seguir els tràmits a què es referix l'article 152.3 del TRLCSP per haver-se identificat una proposició que puga ser considerada desproporcionada o anormal.  
Si no es produïx l'adjudicació dins dels terminis assenyalats, els licitadors tindran dret a retirar la seua proposició.  
2.8.12 La notificació es farà per qualsevol dels mitjans que permeten deixar constància de la seua recepció pel destinatari. En particular, pot efectuar-se per fax i per correu electrònic a la direcció que els licitadors o candidats hagueren designat al presentar les seues proposicions, en els termes establits en l'article 28 de la Llei 11/2007, de 22 de juny, d'Accés Electrònic dels Ciutadans als Servicis Públics. El termini per a considerar rebutjada la notificació, amb els efectes previstos en l'article 59.4 de la Llei 30/1992, de 26 de novembre, serà de cinc dies.  
  
2.8.13 La renúncia a la celebració de l'acord marc o el desistiment només podran acordar-se per l'òrgan de contractació abans de l'adjudicació i d'acord amb el que disposa l'article 155 del TRLCSP.   
  
2.9 Garantia  
La necessitat d'incloure una garantia provisional la determina el fet que l'expedient de licitació afecta un àmbit que resulta essencial per a les comunitats autònomes, com és la immunització de la població contra la grip estacional.  
A Espanya les epidèmies anuals de grip estacional s'estima que ocasionen entre 500.000 i 1.400.000 casos de grip. Els casos més greus de grip produïxen un excés d'hospitalitzacions i mortalitat en un curt període de temps. La mitjana anual d'hospitalitzacions atribuïbles a grip pot superar els 15.000 ingressos (la majoria en majors de 64 anys i persones amb malalties cròniques), i la mortalitat és atribuïble a la grip en este període pròxima a les 3.000 defuncions a l'any, 85% de les quals ocorren en majors de 74 anys.  
L'objectiu de les campanyes de vacunació de grip estacional és aconseguir la completa immunització de la població a vacunar abans que s'inicie el pic estacional de la grip, la qual cosa sol ocórrer a finals del mes de novembre i n'aconseguix el màxim en els mesos de desembre i/o gener.  
Per això, resulta necessari que els licitadors garantisquen el compliment dels compromisos expressats en els plecs que regixen l'expedient de licitació de l'acord marc.  
D'acord amb el que establix l'article 103.1 del TRLCSP, els licitadors hauran de constituir una garantia provisional per import equivalent al 3 per 100 del valor màxim estimat dels contractes a realitzar establit en l'apartat 2.1.2 del present plec respecte al lot o lots a què liciten.  
  
Quan el licitador presente la seua proposició com a unió temporal d'empresaris, la garantia provisional podrà constituir-se per una o diverses de les empreses participants, sempre que en conjunt s'aconseguisca la quantia exigida i garantisca solidàriament a tots els integrants de la unió.  
Quant a la forma i requisits de la garantia, caldrà ajustar-se al que preveu l'article 103 del TRLCSP, així com al que disposen els articles 55, 56 i 57 del Reglament General de la Llei de Contractes de les Administracions Públiques - RGLCAP (Reial Decret 1098/2001, de 12 d'octubre), sempre que no s'opose al que preveu la dita llei.  
La garantia provisional romandrà vigent fins a l'adjudicació de l'acord marc, s'extingix automàticament i es torna als licitadors no proposats adjudicataris immediatament després.  
Als licitadors les proposicions del qual hagueren sigut seleccionades se'ls retindrà la garantia provisional fins que constituïsquen la garantia definitiva davant dels òrgans de contractació que celebren els contractes derivats d'este acord marc, per un import del 5 per 100 del preu d'adjudicació, exclosos impostos.  
La garantia serà confiscada a les empreses que retiren injustificadament la seua proposició abans de l'adjudicació, i s'aplicarà el que establix l'article 62 del RGLCAP.  
Els que resulten adjudicataris respondran també del compliment de les obligacions imposades en l'article 151.2 del TRLCSP.  
  
2.10 Formalització de l'acord marc   
2.10.1 L'acord marc es formalitzarà en document administratiu amb cada un dels empresaris seleccionats que s'ajuste amb exactitud a les condicions de la licitació, i este document constituïx títol suficient per a accedir a qualsevol registre públic. No obstant això, es formalitzarà en escriptura pública l'acord marc quan ho sol·licite el contractista, a càrrec del qual són els gastos derivats de l'atorgament.  
  
2.10.2 Al tractar-se d'un acord marc susceptible de recurs especial en matèria de contractació conforme a l'article 40.1 del TRLCSP, la formalització no podrà efectuar-se abans que transcórreguen quinze dies hàbils des que es remeta la notificació de l'adjudicació als licitadors i candidats.  
L'acord marc es formalitzarà en un termini no superior a cinc dies hàbils a comptar del següent a aquell en què haguera rebut el requeriment, una vegada transcorregut el termini previst en el paràgraf anterior sense que s'haguera interposat recurs que comporte la suspensió de la formalització de l'acord marc. De la mateixa manera procedirà quan l'òrgan competent per a la resolució del recurs haguera alçat la suspensió.  
2.10.3 A l'acord marc que es formalitze s'unirà com a annex un exemplar del present plec i del de prescripcions tècniques, que seran firmats pels empresaris seleccionats, i que es consideren amb caràcter general part integrant de l'acord marc.  
2.10.4 Si per causes imputables als empresaris seleccionats no poguera formalitzar-se l'acord marc dins del termini indicat, l'administració podrà acordar la confiscació sobre la garantia que, si és el cas, haguera exigit.   
Si les causes de la no-formalització foren imputables a l'administració, s'indemnitzarà els contractistes dels danys i perjuís que la demora li poguera ocasionar.  
2.10.5 La formalització es publicarà en el perfil de contractant de l'òrgan de contractació, s'enviarà al Diari Oficial de la Unió Europea i es publicarà en el Boletín Oficial del Estado.  
III. Execució i compliment de l'acord marc   
3.1 Execució   
3.1.1 El present acord marc finalitzarà el 31 de desembre de 2012. Fins eixa data els adjudicataris estaran obligats a atendre les peticions de subministrament que reben sobre l'objecte d'este acord marc.  
  
3.1.2 Este acord marc no podrà prorrogar-se.  
3.1.3 L'acord marc i els contractes derivats s'executaran amb subjecció al que establixen les seues clàusules, el present plec i el plec de prescripcions tècniques, i d'acord amb les mostres i documentació tècnica aportada per les empreses en les seues ofertes.  
3.1.4 El contractista serà responsable de la qualitat tècnica dels subministraments realitzats, així com de les conseqüències que es deduïsquen per a l'administració contractant o per a tercers de les omissions, errors, mètodes inadequats o conclusions incorrectes en l'execució dels contractes derivats del present acord marc.  
3.1.5 L'acord marc s'entendrà complit pel contractista quan este haja realitzat, d'acord amb els termes i a satisfacció de l'Administració, la totalitat de la prestació contractada.  
  
Per a això, el contractista haurà d'entregar els subministraments dins del termini estipulat, i els representants de l'Administració faran, quan procedisca, un examen dels béns subministrats.   
L'Administració es reserva el dret a realitzar les comprovacions de qualitat de l'objecte de l'acord marc. Seran rebutjats els béns que no complisquen les característiques especificades en el present plec, en el plec de prescripcions tècniques o que no s'ajusten a les mostres entregades o a les especificacions oferides.  
3.1.6 Si els subministraments no reuniren les condicions necessàries per a poder acceptar-los, l'Administració dictarà les instruccions oportunes perquè el contractista esmene els defectes observats o, si és el cas, faça un altre subministrament, i complisca les seues obligacions en el termini que per a això es fixe.  
3.1.7 Si els subministraments efectuats no s'adeqüen a l'objecte contractat com a conseqüència de vicis o defectes imputables al contractista, l'Administració podrà rebutjar-los i queda exempta de l'obligació de pagar o té dret, si és el cas, a la recuperació del preu satisfet.  
  
3.2 Lloc i termini d'entrega i recepció  
L'entrega de les vacunes es realitzarà per mitjà de distribució directa o un altre sistema que determinen els participants en l'acord marc per part de les empreses seleccionades, una vegada formalitzats els respectius contractes derivats, als punts de distribució i segons el cronograma previ que serà posat en coneixement d'estes amb un termini d'antelació suficient, i tots els costos derivats de la distribució aniran per compte de les empreses subministradores.  
Sense perjuí del que disposa el paràgraf anterior, en el cas que la distribució del subministrament de vacunes no es realitze de manera directa, les empreses seleccionades assumiran el cost de la distribució exclusivament fins un màxim del 2,5% del pressupost adjudicat en el contracte derivat.  
En tot cas, les empreses seleccionades hauran de preveure que l'entrega de les unitats sol·licitades haurà de realitzar-se entre el 15 i el 30 de setembre de 2012. A efectes informatius, en l'annex IV es reflectixen el nombre estimat de punts per participants en l'acord marc en què s'haurà de fer la referida distribució.  
L'empresa adjudicatària es compromet a subministrar el número de dosi que l'Administració li vaja sol·licitant en funció de les necessitats existents.   
En el cas que es realitze una distribució directa, les entregues es realitzaran de dilluns a divendres, en dies no festius, en horari de 9 a 14 hores, tot això sense perjuí que les administracions contractants finalment determinen alguna excepció per força major. Si se seguix un altre sistema d'entrega, en l'acord entre el participant en l'acord marc i les empreses s'especificaran els dies i les hores, que estaran dins dels marges habituals de l'horari comercial.   
En tot cas l'empresa serà responsable de qualsevol contingència derivada del transport de les vacunes.   
En els albarans d'entrega es farà constar data, hora de recepció i firma del responsable de l'entrega. Així mateix, l'empresa adjudicatària estarà obligada a especificar el nombre de dosis que subministren, lot i data de caducitat.  
3.3. Millores de l'acord marc i els contractes derivats.  
Els preus unitaris de l'acord marc tindran caràcter de màxims i poden ser millorats a la baixa en funció de la consulta per escrit que es faça al contractista de conformitat amb el que preveu l'article 198.4 del TRLCSP.  
En tot cas, i amb motiu de la formalització dels contractes derivats, els empresaris subministradors de l'acord marc estan obligats a notificar i aplicar a les entitats mencionades en l'apartat 1.2.1 d'este plec qualsevol campanya més favorable que projecten realitzar o qualsevol oferta singularitzada a un preu menor de l'adjudicat en l'acord marc, siga per al sector públic o el sector privat, en relació amb les vacunes objecte del contracte.  
L'incompliment d'estes obligacions podrà donar lloc a la resolució de l'acord marc, d'acord amb el que preveu este plec.  
3.4 Modificació de l'acord marc i els contractes derivats  
El present acord marc no estarà subjecte a modificacions en els termes del TRLCSP.   
3.5 Obligacions del contractista  
A més de les obligacions generals, derivades del règim jurídic del present acord marc i la resta d'establides en este plec, caldrà ajustar-se a les obligacions següents:  
3.5.1 Els diferents òrgans de contractació de l'Administració General de l'Estat, INGESA i les ciutats de Ceuta i Melilla i de les comunitats autònomes, en ocasió dels contractes derivats de l'acord marc, adquiriran les vacunes segons les seues necessitats. En este sentit, els adjudicataris estan obligats a garantir el subministrament de vacunes que els siga sol·licitat per les administracions amb què celebren els corresponents contractes derivats de l'acord marc.   
3.5.2 L'execució dels contractes derivats de l'acord marc es realitzarà a compte i risc del contractista. Serà a compte del contractista indemnitzar tots els danys i perjuís que es causen a tercers com a conseqüència de les operacions que requerisca l'execució del contracte, llevat que tals danys i perjuís hagen sigut ocasionats com a conseqüència immediata i directa d'una orde de l'administració contractant dels esmentats contractes.  
3.5.3 Els empresaris seleccionats es comprometen a dedicar o adscriure a l'execució dels contractes derivats de l'acord marc els mitjans personals o materials suficients per a això. Estos compromisos s'integraran en el contracte derivat, i se'ls pot atribuir el caràcter d'obligacions essencials als efectes previstos en l'article 223 g), o establir penalitats d'acord amb l'article 212.1 del TRLCSP per al cas que s'incomplisquen pels adjudicataris.  
3.5.4 Seran a càrrec de l'adjudicatari:   
a) Tots els gastos derivats de la publicació de la licitació, ja siga en butlletins i diaris oficials o en qualsevol mitjà de comunicació, així com els de formalització dels contractes derivats en el cas d'elevació a escriptura pública.   
b) Tots els gastos que es produïsquen com a conseqüència de llicències, autoritzacions i permisos amb vista a executar els contractes derivats i a entregar correctament els béns objecte del subministrament.  
c) Qualssevol altres gastos que haja de realitzar per al compliment dels contractes basats en l'acord marc, com són els generals, financers, assegurances, transports i desplaçaments, materials, instal·lacions, honoraris del personal a càrrec seu, de comprovació i assaig i, especialment, els de caràcter fiscal, taxes i gravàmens, segons les disposicions vigents.   
3.5.5 Els contractistes hauran de comunicar al Ministeri de Sanitat, Servicis Socials i Igualtat i als òrgans de contractació dels contractes derivats del present acord marc el seu domicili, o si és el cas, el del seu representant o delegat, per tal de rebre-hi els avisos i notificacions que requerisca l'execució de l'acord marc, i ha de comunicar igualment qualsevol canvi futur que, si és el cas, necessitara l'acceptació prèvia de l'administració contractant.  
3.5.6 Qualsevol dificultat o contingència que puga sorgir en els contractes derivats de l'acord marc com a conseqüència de l'entrega i recepció de les vacunes seran de responsabilitat de l'òrgan de contractació de l'Administració General de l'Estat, de l'INGESA, de les ciutats de Ceuta i Melilla i de les comunitats autònomes contractants.  
  
3.6 Cessió i subcontractació dels contractes derivats.  
3.6.1 Els contractes derivats podran cedir-se a tercers amb els requisits i limitacions previstos en l'article 226 del TRLCSP, així com d'acord amb el que establixen les normes reglamentàries que s'apliquen.  
  
3.6.2 Els adjudicataris de l'acord marc, en relació amb els contractes derivats, podran concertar amb tercers la realització parcial sempre que es complisquen els requisits establits en l'article 227 del TRLCSP, i queda obligat al compliment dels requisits i obligacions establits en l'article 228 del mateix text legal, i tot això sense perjuí del que disposa l'apartat 3 del plec de prescripcions tècniques.  
  
En tot cas, el contractista assumirà la total responsabilitat de l'execució del contracte enfront de l'administració contractant.   
El contractista haurà de comunicar als òrgans de contractació de l'Administració General de l'Estat, INGESA i les ciutats de Ceuta i Melilla i les comunitats autònomes mencionades en el punt 1.2.1 d'este plec la seua intenció de subcontractar, indicant les parts del contracte a què afectarà i la identitat del subcontractista, així com justificar l'aptitud d'este per referència als elements tècnics i humans de què disposa i a la seua experiència.  
Així mateix, juntament amb l'escrit per mitjà del qual es done coneixement del subcontracte a celebrar, el contractista haurà d'acreditar que el subcontractista no es troba inhabilitat per a contractar d'acord amb l'ordenament jurídic o comprés en algun dels supòsits de l'article 60 del TRLCSP. Esta acreditació podrà fer-se efectiva per mitjà d'una declaració responsable del subcontractista.  
3.7 Pagament del preu dels contractes derivats de l'acord marc  
L'abonament de l'import dels subministraments s'efectuarà per els òrgans de contractació dels contractes derivats, a la presentació de les factures corresponents, prèvia conformitat pels responsables de cada centre, departament o comunitat autònoma, per mitjà de transferència bancària al compte de l'adjudicatari, i amb càrrec a l'aplicació pressupostària que per a l'exercici corrent corresponga.  
El preu que s'abonarà a l'adjudicatari serà per dosi subministrades.  
En relació amb l'anterior, haurà de tindre's en compte que, una vegada establit el preu d'adjudicació del subministrament en els contractes derivats, en la facturació s'haurà d'aplicar el descompte que corresponga, IVA o IGIC exclòs, de conformitat amb el que preveu el Reial Decret Llei 8/2010, de 20 de maig, pel qual s'adopten mesures extraordinàries per a la reducció del dèficit públic, modificat pel Reial Decret Llei 9/2011, de 19 d'agost.   
3.8 Revisió de preus  
No és procedent.  
3.9. Termini de garantia del subministrament  
Per raó del que preveu l'article 222.3 del TRLCSP, donada la naturalesa i característiques de l'objecte i forma d'entrega del subministrament, vacunes antigripals recomanades per a cada campanya de vacunació per l'Organització Mundial de la Salut sobre la base de la informació disponible sobre la prevalença d'aïllaments de ceps concrets que circulen pel món sol·licitats pels òrgans de contractació participants en este acord marc en funció dels grups de població de risc que desitgen protegir, no s'establix un termini de garantia, i queda extingida la responsabilitat del contractista amb l'entrega dels béns rebuts de conformitat per l'administració que formalitze el contracte derivat de l'acord marc.  
  
IV. Extinció de l'acord marc i contractes derivats  
4.1 L'acord marc i els contractes derivats s'extingiran pel seu compliment o per resolució.  
4.2 En són causes de resolució les consignades en els articles 223 i 299 del TRLCSP, d'acord amb els termes d'aplicació de l'article 224. La resolució del contracte portarà amb si els efectes previstos en els articles 225 i 300 de l'esmentat text legal.  
4.3 Així mateix, podran motivar la resolució, a juí de l'òrgan de contractació, llevat que s'opte per la imposició de les penalitats assenyalades en l'article 212.1 del TRLCSP, les causes següents:   
1) L'abandó per part del contractista del subministrament objecte del contracte. S'entendrà fet l'abandó quan el subministrament haja deixat de fer-se, no es faça amb la regularitat adequada o amb els mitjans humans o materials precisos per a la normal execució del contracte en termini. No obstant això, quan es done este supòsit, l'administració interessada, abans de declarar la resolució, requerirà al contractista perquè regularitze la situació en el termini de cinc dies a comptar del requeriment (llevat que la precisió de l'execució exigisca un termini menor).  
  
2) La incursió del contractista, durant la vigència del contracte en alguna de les prohibicions de contractar prevista en l'article 60 del TRLCSP.  
3) L'alçament al contractista, durant la vigència del contracte, d'acta d'infracció per part de la Inspecció de Treball i Seguretat Social o de la Inspecció de Tributs, en l'àmbit de les seues competències respectives, sempre que de la infracció s'haguera derivat sanció ferma.  
  
4) Les reiterades deficiències en l'execució del contracte, excepte en cas de força major.  
5) En general, l'incompliment pel contractista de qualsevol de les obligacions essencials contingudes en els documents contractuals o, en cas que no siga essencial, no col·locar-se en situació de compliment i no esmenar els defectes del dit incompliment no essencial dins del termini prudencial que per a això s'assenyale.  
A estos efectes, i una vegada formalitzats els contractes derivats d'este acord marc, té la consideració d'obligació essencial l'incompliment del termini per a iniciar la prestació del subministrament consignat en el cronograma que haja sigut posat en coneixement de les empreses adjudicatàries, segons el que disposa la clàusula 3.2. d'este plec.  
  
6) L'obstrucció a les facultats de direcció i inspecció de l'administració interessada.  
7) L'incompliment de l'obligació del contractista de respectar el caràcter confidencial respecte a les dades o antecedents que, si no són públiques o notòries, estiguen relacionades amb l'objecte del contracte i de les quals tinga coneixement en ocasió del contracte.  
4.4 En tot cas, quan el contracte es resolga per incompliment culpable del contractista li serà, si és el cas, confiscada la garantia i, a més, haurà d'indemnitzar a l'administració contractant els danys i perjuís ocasionats en allò que excedisquen de l'import de la garantia confiscada.   
4.5 Quan la resolució es produïsca per acord mutu de les parts, caldrà ajustar-se al que estes vàlidament estipulen. Esta causa de resolució només podrà tindre lloc quan no en concórrega una altra imputable al contractista i hi haja raons d'interés públic que facen innecessària o inconvenient la permanència del contracte.  
4.6 Si l'administració contractant acordara la suspensió del contracte o aquella tinguera lloc per aplicació del que disposa l'article 216 del TRLCSP, s'alçarà una acta en què es consignaran les circumstàncies que l'han motivat i la situació de fet en l'execució d'aquell. Acordada la suspensió, l'administració interessada abonarà al contractista els danys i perjuís efectivament patits per este.  
  
V. Prerrogatives de l'administració  
Dins dels límits i amb subjecció als requisits i efectes assenyalats en el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, l'òrgan de contractació té la prerrogativa d'interpretar l'acord marc, els contractes administratius, resoldre els dubtes que oferisca el seu compliment, modificar-los per raons d'interés públic, acordar-ne la resolució i determinar-ne els efectes.  
  
VI. Règim de recursos i orde jurisdiccional competent  
6.1 Les qüestions litigioses que sorgisquen sobre la preparació, competència, adjudicació, interpretació, modificació, resolució i efectes de l'acord marc a què es referix el present plec de clàusules administratives particulars, com que este contracte és de caràcter administratiu, seran resolts per l'òrgan de contractació, de conformitat amb l'article 210 del TRLCSP, els acords del qual, que seran immediatament executius i que s'adoptaran seguint el procediment de l'article 211 de l'esmentada norma, posaran fi a la via administrativa. Contra els acords podrà interposar-se, potestativament, recurs administratiu de reposició segons el que disposa l'article 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'hi podrà interposar un recurs contenciós administratiu, d'acord amb el que disposa el 21 del TRLCSP i en la llei reguladora de la dita jurisdicció.   
  
6.2 No obstant això, com que es tracta d'un contracte subjecte a regulació harmonitzada, hauran de ser objecte del recurs especial en matèria de contractació regulat en els articles 40 i següents del TRLCSP, amb anterioritat a la interposició del recurs contenciós administratiu, les qüestions següents: els acords d'adjudicació, els anuncis de licitació, els plecs i els documents contractuals que establisquen les condicions que hagen de regir la contractació, i els actes de tràmit adoptats en el procediment antecedent, sempre que estos últims decidisquen directament o indirectament sobre l'adjudicació, determinen la impossibilitat de continuar el procediment o produïsquen indefensió o perjuí irreparable a drets o interessos legítims.  
En estos supòsits no procediran els recursos administratius ordinaris.  
Així mateix, en este supòsit, podran sol·licitar-se les mesures provisionals de conformitat amb l'article 43 del Text Refós de la Llei de Contractes del Sector Públic.  
6.3 La qüestió de nul·litat contractual es podrà plantejar respecte als contractes subjectes a regulació harmonitzada a què es referixen els articles 13 a 17, ambdós inclosos, del Text Refós de la Llei de Contractes del Sector Públic, així com els contractes de servicis compresos en les categories 17 a 27 de l'annex II el valor dels qual estimat siga igual o superior a 200.000 euros, i es regiran pels articles 37 a 39 del TRLCSP.  
6.4 Tant el recurs especial en matèria de contractació com la qüestió de nul·litat hauran de plantejar-se davant del Tribunal Administratiu Central de Recursos Contractuals, regulat en l'article 41 del Text Refós de la Llei de Contractes del Sector Públic.  
Vistos els informes de 20, 22 i 23 de març de 2012, amb registre d'eixida números 355, 365, 373 de l'Advocacia de l'Estat en el Ministeri de Sanitat, Servicis Socials i Igualtat, s'aprova el present plec de clàusules administratives particulars de l'acord marc per a la selecció de subministradors de vacunes contra la grip estacional per a determinats òrgans de contractació de l'Administració General de l'Estat, Institut Nacional de Gestió Sanitària (INGESA) i les ciutats de Ceuta i Melilla i diverses comunitats autònomes del Sistema Nacional de Salut.  
  
  
Madrid, 16 d'abril de 2012.- La ministra: Ana Mato Adrover.  
  
  
ANNEX I  
  
DECLARACIÓ EXPRESSA DE L'ARTICLE 60   
DE LA LLEI DE CONTRACTES DEL SECTOR PÚBLIC  
(s'ha d'incloure en el sobre 1)  
PROCEDIMENT NÚM ????????-  
EMPRESA ????????????..  
????????????????????- amb DNI ????????. en representació de l'empresa???????????????, segons ha acreditat amb els documents units al sobre 1.  
DECLARA  
Que l'empresa que representa no es troba en esta data incursa en cap dels casos d'excepció que establix l'article 60 del Text Refós de la Llei de Contractes del Sector Públic.  
Igualment declara que els administradors i representants de l'esmentada empresa no es troben incursos en els casos d'excepció que per a ells establix l'esmentat article 60.  
Així mateix declara expressament que l'empresa es troba al corrent del compliment de les obligacions tributàries i amb la Seguretat Social imposades per les disposicions, i es compromet, si es proposara a l'empresa com a adjudicatària d'este contracte, a aportar la justificació acreditativa de tals requisits durant el termini de deu dies hàbils a comptar del següent a aquell en què haguera rebut el requeriment, en els termes que preveu l'apartat 2 de l'article 151 del Text Refós de la Llei de Contractes del Sector Públic.  
I perquè conste i tinga efectes davant del procediment de referència, firme esta declaració a  
Localitat ??????????., dia ???- mes ?????.de 2012  
  
  
(Firma del declarant i segell de l'empresa)  
  
  
  
ANNEX II  
Model d'oferta econòmica per a empresaris espanyols  
  
........................................................... veí de ..................., província de ................amb domicili a................................. núm. .........  
CIF o DNI o document que els substituïsca núm. .............. assabentat de les condicions i requisits per a concórrer al procediment obert, per a la contractació de (especifiqueu el títol del contracte) ........................................................................................................................, es troba en situació d'acudir com a licitador ja que té plena capacitat d'obrar i no està comprés en cap de les circumstàncies determinades en l'article 60 del Text Refós de la Llei de Contractes del Sector Públic.  
A este efecte fa constar que coneix el plec de prescripcions tècniques i el plec de clàusules administratives particulars que regix en la convocatòria, que accepta incondicionalment les seues clàusules, que reunix totes i cada una de les condicions exigides per a contractar amb l'Administració, i es compromet en nom ......................................(propi o de l'empresa que representa), a prendre a càrrec seu el mencionat contracte, amb estricta subjecció als expressats requisits i condicions, pels preus següents:  
  
  
  
  
El preu del contracte es formularà en termes de preus unitaris. En tot cas s'indicarà, com partida independent, l'import de l'Impost sobre el Valor Afegit que haja de suportar l'Administració.  
El preu unitari màxim oferit serà únic per a cada lot sense que, en cap cas, es puguen oferir variants al dit preu en funció del nombre d'unitats oferides.  
  
(lloc, data, firma i segell de l'empresa)  
ANNEX III  
Model d'oferta econòmica per a empresaris no espanyols  
  
..........................................................veí d ..................., província de .................................país .........................., amb domicili a ................................... núm. .............., DNI o document que els substituïsca núm. .................. assabentat de les condicions i requisits per a concórrer al procediment obert, per a la contractació de (especifiqueu el títol del contracte)......................................................................................, es troba en situació d'acudir com a licitador ja que té plena capacitat d'obrar i no està comprés en cap de les circumstàncies determinades en l'article 60 del Text Refós de la Llei de Contractes del Sector Públic.  
A este efecte fa declaració solemne de sotmetre's a la jurisdicció dels jutjats i tribunals espanyols per a totes les incidències que de manera directa pogueren sorgir del contracte. Així mateix, fa constar que coneix el plec de prescripcions tècniques i el plec de clàusules administratives particulars que regix en la convocatòria, que accepta incondicionalment les seues clàusules, que reunix totes i cada una de les condicions exigides per a contractar amb l'Administració, i es compromet en nom de .................................................... (propi o de l'empresa que representa), a prendre a càrrec seu el mencionat contracte, amb estricta subjecció als expressats requisits i condicions, pels preus següents:  
  
  
  
  
El preu del contracte es formularà en termes de preus unitaris. En tot cas s'indicarà, com a partida independent, l'import de l'impost sobre el valor afegit que haja de suportar l'Administració.  
El preu unitari màxim oferit serà únic per a cada lot sense que, en cap cas, se'n puguen oferir variants en funció del nombre d'unitats oferides.  
  
(Lloc, data, firma i segell de l'empresa)  
  
  
  
ANNEX IV  
Punts estimats de distribució   
  
  
  
Plec de prescripcions tècniques de l'acord marc per a la selecció de subministradors de vacunes contra la grip estacional, per a determinats òrgans de contractació de l'Administració General de l'Estat, Institut Nacional de Gestió Sanitària (INGESA) i les ciutats de Ceuta i Melilla i diverses comunitats autònomes del Sistema Nacional de Salut  
  
  
1. Objecte  
L'objecte de l'acord marc és la selecció de subministradors, la fixació de preus màxims i l'establiment de les bases que regixen els contractes derivats de subministraments, conforme al procediment que establix l'apartat 2 de la disposició addicional vint-i-huit del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic (TRLCSP), per a l'adquisició de vacunes contra la grip estacional, que es descriuen en este plec de prescripcions tècniques.  
2. Característiques tècniques del subministrament  
2.1. Les vacunes contra la grip estacional han d'incloure les soques especificades per a la temporada 2012-2013 per l'Organització Mundial de la Salut i per la Comissió Europea. Han de ser vacunes inactivades produïdes en ous embrionats. Les característiques dels lots han de ser:  
  
- Lot 1: vacunes inactivades de virus fraccionats o d'antígens de superfície (H i N), o anàlogues.  
- Lot 2: vacunes inactivades, de 15 micrograms d'hemaglutinina, amb adjuvant o virosòmiques o d'administració intradèrmica o anàlogues.  
2.2. D'acord amb el que disposa l'article 117 del Text Refós de la Llei de Contractes del Sector Públic, els lots han sigut establits basant-se en les característiques de les vacunes que apareixen en el document oficial aprovat per l'agència reguladora (la fitxa tècnica que resumix les característiques del producte i reflectix les condicions d'ús autoritzades, sintetitzant la informació científica essencial per als professionals sanitaris, d'acord amb els estudis que n'avalen l'autorització).  
  
D'una banda, en el lot 1 s'inclouen totes aquelles vacunes contra la grip estacional produïdes a partir de virus crescuts en ous embrionats i inactivats. En general, la composició d'estes vacunes permet que tinguen una fitxa tècnica normalitzada (Core SmPC for trivalent influenza vaccines), d'acord amb les indicacions del Grup de Coordinació CMDh (Coordination Group for Mutual Recognition and Decentralised Procedures-Human) de l'Agència Europea de Medicaments (European Medicines Agency- EMA).  
D'un altra, les vacunes que s'inclouen en el lot 2 són aquelles a què no els correspon la fitxa tècnica normalitzada mencionada adés i que, a més, disposen com a mínim d'un assaig clínic on es demostra un increment de la resposta immunològica contra alguna de les soques incloses en la vacuna, comparada amb l'obtinguda després de l'administració d'una altra vacuna contra la grip amb característiques de composició o administració diferent. A estos efectes, s'entén per assaig clínic el que s'ha definit com a tal en l'article 58 de la Llei 29/2006, de 26 de juliol, de Garanties i Ús Racional dels Medicaments i Productes Sanitaris, desplegat reglamentàriament pel Reial Decret 223/2004, de 6 de febrer, pel qual es regulen els assajos clínics amb medicaments.  
  
2.3. La presentació de la vacuna serà en xeringa precarregada amb agulla inclosa.  
2.4. El període de validesa de la vacuna des del moment que siga lliurada serà no inferior a nou mesos.  
2.5. Les vacunes oferides han d'estar registrades a Espanya i complir les disposicions legals establides per l'Administració general de l'Estat respecte a controls de fabricació, conservació, distribució i formalitats administratives, cosa que cal acreditar aportant els documents oficials oportuns.  
2.6. A l'exterior dels embalatges de distribució ha de figurar, de manera ben visible, el text següent:  
«PRESENTACIÓ ESPECIAL PER A PROGRAMES DE VACUNACIÓ. SE'N PROHIBIX LA VENDA. MANTENIU-HO ENTRE +2ºC i +8ºC».  
L'adjudicatària ha de subministrar el producte conforme a l'empaquetatge i format que complisquen les normes aplicables de l'autoritat reguladora. L'embalatge i/o els encartaments han de figurar en idioma castellà.  
2.7. L'empresa adjudicatària es farà càrrec de les despeses i del lliurament i recepció de les vacunes als punts indicats.  
2.8. En el cas de ser rebutjada alguna expedició de vacunes, l'empresa adjudicatària està obligada a reposar la comanda en un termini de 24 hores des de la notificació de la devolució per rebuig, i seran a càrrec de l'adjudicatària tots els costos derivats de la reposició de les vacunes.  
2.9. L'empresa adjudicatària ha d'acreditar davant de l'òrgan de contractació del subministrament que l'organisme competent ha donat la conformitat al lot o lots corresponents. I sense estos requisits no seran admesos.  
2.10. L'empresa adjudicatària es compromet a acceptar la devolució, a ports a pagar a destinació, dels excedents de vacuna de la campanya fins a un màxim del 20% del total de les dosis adjudicades.  
3. Lloc, termini de lliurament i recepció  
L'empresa adjudicatària es compromet a subministrar les dosis de vacunes acordades en els terminis de lliurament assenyalats i als llocs fixats en l'apartat 3.6 i l'annex IV del plec de clàusules administratives particulars. En el cas que les haja d'adquirir per unes altres vies, assumirà les despeses que puguen derivar-se de la diferència de preus i altres costos que es puguen originar.  
4. Transport  
Es realitzarà en condicions que asseguren el manteniment de la cadena de fred (+2ºC a +8ºC). Esta circumstància s'acreditarà per mitjà de monitors actius de control de temperatura o sistema acreditat de registre continu de temperatura. Així mateix, s'assegurarà per mitjà d'indicadors de congelació que no s'ha arribat a temperatures per sota dels 0ºC.  
A l'embalatge extern, de forma visible, ha de figurar el text:  
«VACUNES. MANTENIU-HO ENTRE +2ºC I +8ºC. SI EN EL MOMENT D'OBRIR EL PAQUET COMPROVEU ALGUNA ALTERACIÓ EN ELS INDICADORS UTILITZATS, REBUTGEU-NE EL CONTINGUT».  
  
En cada paquet d'enviament de vacunes cal afegir una etiqueta amb la llegenda:  
«VACUNES. NO HO CONGELEU»  
5. Pressupost estimat de la compra  
El pressupost estimat de la compra de vacunes per a l'any 2012 es detalla en la taula adjunta:   
  
  
  
Com a annex s'inclou el pressupost estimat i les dosis de vacunes desglossades per participants en l'acord marc.  
6. Documentació tècnica exigida en l'expedient  
- Fitxa tècnica i prospecte del producte.  
- Una mostra de l'envàs i un exemplar buit de la presentació del producte.  
- Característiques de la xeringa i agulla: material, calibre i inserció.  
- Condicions d'embalatge.  
- Sistema de transport previst per a garantir el manteniment de la temperatura durant l'enviament entre +2ºC i +8ºC.  
- Especificacions del tipus de monitor de control de temperatura incorporat per a la detenció de la possible ruptura de la cadena de fred, amb les corresponents instruccions d'ús.  
- Procediment per a gestionar les devolucions o peticions addicionals.  
- Altra informació que es considere d'interés o millora de l'oferta.  
  
ANNEX  
Pressupost estimat i dosis de vacunes per participants en l'acord marc  
  
  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*  
  
ANEXO  
Presupuesto estimado y dosis de vacunas por participantes en el acuerdo marco  
  
  
Madrid, 8 de març de 2012.- La directora general de Salut Pública, Qualitat i Innovació: María Mercedes Vinuesa Sebastián.  
Aprovat per la ministra: Ana Mato Adrover